Vrou skiet rower in Pep dood | Netwerk24
Deur Arisa Janse van Rensburg 07 Oktober 2019 15:56
Dié Pep in Roodepoort is Maandagoggend deur agt mans beroof. Foto: Google Maps
Een rower is dood en nog 'n vermeende rower in hegtenis nadat agt mans op 'n klerewinkel in Florida aan die Wes-Rand toegesak het.
Volgens sersant Mpho More, het die agt mans omstreeks 11:45 die winkel binnegegaan. Een van die aanvallers het 'n vuurwapen by hom gehad. Twee van sy makkers het die klante en personeel in die stoorkamer probeer druk, terwyl die ander die kontant in die winkel gesteel het.
" 'n Klant het haar vuurwapen uitgepluk en een verdagte doodgeskiet. Nog 'n verdagte is in hegtenis geneem toe hy van die toneel probeer vlug het," sê More.
Die ses ander verdagtes het wel met 'n onbekende bedrag geld weggekom.
Die man wat deur die polisie in hegtenis geneem is, sal binnekort in die landdroshof in Roodepoort verskyn.
More sê dit is nog nie seker of die vrou wat die rower doodgeskiet het van enige misdryf aangekla sal word nie. "Dit sal eers ná afloop van die ondersoek bepaal word."